《借书》
宋代·苏过

妙年不可再，白日谁能系。空惭粱肉索，不悟齿发逝。

季子颇亦困，还家笑奴隶。经年得揣摩，尚可资游说。

良田初不耕，拱手那望岁。谁令困不学，斯与草木弊。

海南寡书籍，蠹简仅编缀。诗亡不见雅，易绝空馀系。

借书如假田，主以岁月计。常恐遗地力，敢有不敛穧。

便便五经腹，三冬良可继。傥磭愧寸阴，得无讥没世。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。